ลดความเจ็บปวดและความไม่สะดวกสบาย ดูแลตัวเอง เตรียมพร้อมก่อนมีประจำเดือน
สาวๆ โดยส่วนใหญ่มักมีอาการท้องอืดและรู้สึกไม่สบายตัวในช่วงที่มีประจำเดือน อย่างไรก็ตาม คุณสามารถแก้อาการท้องอืดได้ด้วยการดื่มน้ำให้มากขึ้นและพยายามจำกัดปริมาณการดื่มคาเฟอีน แอลกอฮอล์ และเครื่องดื่มที่มีน้ำตาลสูง การดื่มน้ำอย่างเพียงพอ โดยเฉพาะอย่างยิ่งการดื่มน้ำเปล่า มีส่วนช่วยในการบรรเทาอาการท้องอืดได้เป็นอย่างดี สาวๆ หลายคนคงเคยเผชิญกับอาการเจ็บปวดในช่วงที่มีประจำเดือน ซึ่งอาการเจ็บปวดนี้มักเกิดขึ้นควบคู่กับอาการปวดเกร็งที่เกิดจากการหดรัดตัวของมดลูก คุณสามารถบรรเทาอาการเจ็บปวดได้โดยทานยาแก้ปวด เช่น ไอบูโพรเฟน อะเซตามีโนเฟน และแอสไพริน ที่สามารถหาซื้อได้ตามร้านขายยาทั่วไป โดยปฏิบัติตามคำแนะนำบนฉลากเกี่ยวกับปริมาณการใช้ยาในแต่ละครั้ง ปรึกษาแพทย์หากยาแก้ปวดที่ไม่ต้องมีใบสั่งยาใช้ไม่ได้ผลและคุณยังคงมีอาการเจ็บปวดอย่างรุนแรงในแต่ละครั้งที่คุณมีอาการปวดเกร็ง ความร้อนจะช่วยผ่อนคลายกล้ามเนื้อหน้าท้องเมื่อคุณมีอาการปวดเกร็ง คุณสามารถใช้แผ่นประคบร้อนหรือกระเป๋าน้ำร้อนมาวางประคบบนหน้าท้องตรงบริเวณที่มีอาการปวดเกร็ง หรือจะอาบน้ำหรือแช่น้ำอุ่นก็ได้เช่นกัน การนวดตรงบริเวณหน้าท้องส่วนล่างเป็นวงกลมเบาๆ สามารถช่วยบรรเทาอาการปวดได้เช่นกัน ในช่วงที่มีประจำเดือน คุณอาจพบว่าตัวเองมีความอยากอาหารมากมายหลายชนิด แต่อาหารที่มีรสเค็มจัด หวานจัด หรือผ่านกระบวนการจะส่งผลให้อาการปวดเกร็งของคุณแย่ลง จึงควรเลือกทานอาหารที่อุดมไปด้วยสารอาหารที่มีประโยชน์และให้พลังงานที่เพียงพอในแต่ละวัน และในบางครั้งเมื่อคุณอยากทานขนมบางชนิดอย่างเช่นช็อกโกแลตหรือไอศกรีม คุณก็บรรเทาอาการอยากนี้ได้โดยการทานในปริมาณที่พอเหมาะ  อาหารที่มีโพแทสเซียมในปริมาณสูง เช่น กล้วยหรือผักใบเขียว มีส่วนช่วยในการบรรเทาอาการท้องผูกได้อย่างได้ผล พยายามทานอาหารที่อุดมไปด้วยแคลเซียม เช่น ถั่ว อัลมอนด์ และผลิตภัณฑ์นม สาวๆ โดยส่วนใหญ่มักรู้สึกคลื่นไส้ในช่วงที่มีประจำเดือน ซึ่งเป็นสาเหตุที่ทำให้สาวๆ รู้สึกไม่สบายตัวได้ การเปลี่ยนแปลงของระดับฮอร์โมนในร่างกายสามารถก่อให้เกิดความรู้สึกอึดอัดในกระเพาะอาหารและลำไส้ หรือคุณอาจรู้สึกคลื่นไส้เนื่องจากอาการเจ็บปวดที่เกิดจากการปวดเกร็งหรือปวดศีรษะ เมื่อคุณเริ่มรู้สึกเบื่ออาหาร ลองทานอาหารรสอ่อนอย่างข้าวขาว แอปเปิ้ล และขนมปังปิ้งที่มีส่วนช่วยในการบรรเทาอาการปั่นป่วนในช่องท้อง นอกจากนี้ การทานขิงทั้งในรูปแบบน้ำชา อาหารเสริม หรือรากสดก็เป็นอีกหนึ่งวิธีที่จะช่วยบรรเทาอาหารคลื่นไส้ได้อย่างได้ผล รักษาอาการคลื่นไส้ด้วยการทานยาที่ไม่ต้องมีใบสั่งยา โดยเฉพาะอย่างยิ่งยาต้านการอักเสบที่ไม่ใช้สเตียรอยด์ (NSAIDs) เช่น นาโพรเซนหรือไอบูโพรเฟน ยาเหล่านี้จะช่วยบรรเทาอาการคลื่นไส้ที่เกิดขึ้นจากการมีประจำเดือนเนื่องจากคุณสมบัติในการยับยั้งการผลิตฮอร์โมนที่มีชื่อว่าโพรสตาแกลนดินที่เป็นสาเหตุทำให้เกิดอาการคลื่นไส้ การออกกำลังกายเป็นวิธีที่จะช่วยลดอาการเจ็บปวดได้อย่างได้ผล เมื่อคุณออกกำลังกาย ร่างกายของคุณก็จะหลั่งสารแห่งความสุขที่เรียกว่าเอ็นโดรฟินออกมา สารตัวนี้จะช่วยบรรเทาอาการเจ็บปวดและขจัดความรู้สึกไม่สบายตัวจากการมีประจำเดือน อย่างไรก็ตาม คุณอาจต้องออกกำลังกายที่ออกแรงน้อยกว่าปกติหากคุณมีอาการเจ็บปวด  การออกกำลังกายแบบเบาเพื่อการอบอุ่นร่างกาย เช่น โยคะ เป็นอีกหนึ่งวิธีที่สามารถช่วยบรรเทาอาการท้องอืดให้ดีขึ้น  ไม่จำเป็นต้องออกกำลังกายหากรู้สึกไม่ต้องการ แม้ว่าการออกกำลังกายจะช่วยบรรเทาให้อาการต่างๆ ดีขึ้น แต่คุณไม่จำเป็นต้องฝืนออกกำลังกายเมื่อไม่ต้องการ แม้ว่าอาการเจ็บปวดและอาการไม่สบายตัวบางส่วนอาจเกิดขึ้นตามปกติในช่วงที่มีประจำเดือน อย่างไรก็ตาม คุณควรปรึกษาแพทย์หากไม่สามารถหยุดยั้งอาการเหล่านี้ได้ คุณสามารถพูดคุยกับแพทย์ปฐมภูมิหรือหรือนรีแพทย์เกี่ยวกับปัญหาเหล่านี้ โดยแพทย์อาจแนะนำให้คุณเข้าพบและปรึกษาผู้เชี่ยวชาญ หรืออาจรักษาด้วยการสั่งจ่ายยาแก้ปวด ให้คำแนะนำเกี่ยวกับการปรับเปลี่ยนรูปแบบการใช้ชีวิต หรือแนะนำให้คุณทานยาคุมกำเนิด ควรปรึกษาแพทย์หากคุณมีเลือดออกจากช่องคลอดในระหว่างมีประจำเดือน ประจำเดือนมามากผิดปกติ มีอาการปวดเกร็งอย่างรุนแรง หรือประจำเดือนมามากกว่า 10 วัน ในช่วงที่มีประจำเดือน คุณอาจรู้สึกเหนื่อยล้ามากกว่าปกติ อาการเจ็บปวดและความไม่สบายตัวจากอาการปวดเกร็งและท้องอืดจะทำให้คุณนอนหลับสนิทได้ยากขึ้น ส่วนความเหนื่อยล้าสามารถทำให้ความอดทนต่อความเจ็บปวดลดน้อยลงได้ พยายามนอนหลับอย่างน้อย 8 ชั่วโมงในช่วงกลางคืนและหาเวลางีบหลับในระหว่างวันเมื่อร่างกายต้องการ  การออกกำลังกายแบบเบา เช่น การทำสมาธิ การเล่นโยคะ หรือการยืดตัว มีส่วนช่วยให้คุณนอนหลับสบายยิ่งขึ้น อุณหภูมิร่างกายจะเพิ่มสูงขึ้นในระหว่างการมีประจำเดือน จึงทำให้ร่างกายของคุณรู้สึกอุ่นขึ้นและส่งผลให้คุณนอนหลับได้ยากขึ้น ดังนั้นคุณจึงควรควบคุมอุณหภูมิในห้องนอนของคุณให้อยู่ที่ 15.5-19 องศาเซลเซียส สาวๆ โดยส่วนใหญ่มักไม่ชอบสวมใส่เสื้อผ้าที่คับแน่นหรือพอดีตัวจนเกินไปและเสื้อผ้าที่สวมใส่ไม่สบายในช่วงที่มีประจำเดือน คุณควรเลือกสวมเสื้อผ้าที่ทำให้คุณรู้สึกสบายตัวในทุกครั้งที่มีโอกาส และสำหรับสาวๆ ที่มีอาการท้องอืด ควรเลือกสวมใส่เสื้อที่หลวมหรือกางเกงเอวยางยืดเพื่อให้รู้สึกสบายตัวยิ่งขึ้น ในระหว่างที่มีประจำเดือน คุณควรเลือกสวมกางเกงชั้นในที่คุณไม่กลัวเปื้อน เพราะถึงแม้ว่าคุณจะใช้ผ้าอนามัย แต่ประจำเดือนของคุณอาจยังคงซึมเลอะกางเกงชั้นในได้อยู่ดี ดังนั้น สาวๆ บางคนจึงเตรียมกางเกงชั้นในบางส่วนไว้สำหรับใส่ในช่วงที่มีประจำเดือนโดยเฉพาะ การสวมใส่กางเกงชั้นในบิกินี่แบบเต็มตัวจะทำให้คุณรู้สึกสบายตัวมากกว่ากางเกงชั้นในแบบสายคาด โดยเฉพาะอย่างยิ่งเมื่อคุณใช้ผ้าอนามัย  ควรเลือกกางเกงชั้นในที่ทำจากผ้าฝ้ายที่ไม่เพียงช่วยให้คุณรู้สึกสบายตัว แต่ยังสามารถลดโอกาสเสี่ยงในการติดเชื้อราได้อีกด้วย  คราบประจำเดือนจะมองเห็นได้น้อยลงบนกางเกงชั้นในสีเข้ม กางเกงชั้นในที่ทำจากผ้าฝ้ายจะช่วยให้บริเวณจุดซ่อนเร้นระบายอากาศได้ดีและอ่อนโยนต่อผิวของคุณ การมีประจำเดือนสามารถก่อให้เกิดความเครียดและความไม่สะดวกสบายได้ ดังนั้น คุณควรให้เวลาตัวเองสำหรับพักผ่อนหลังจากผ่านช่วงเวลาระหว่างวันและมองหาบริเวณที่สงบเพื่อรวบรวมความคิดและความรู้สึกของคุณ ลองมองหาวิธีการในการผ่อนคลายและหยุดนึกถึงอาการเจ็บปวดหรือความไม่สบายตัวที่คุณอาจกำลังรู้สึกอยู่  พยายามทำสิ่งที่ทำให้คุณรู้สึกมีความสุข เช่น ฟังเพลงโปรดหรือเพลงจากศิลปินที่คุณชื่นชอบหรือจัดปาร์ตี้เต้นรำในห้องของคุณ มองหากิจกรรมที่ช่วยให้คุณรู้สึกผ่อนคลาย เช่น ทำสมาธิ เขียนบันทึกประจำวัน วาดรูป ฟังเพลงสบายๆ หรือดูโทรทัศน์ การบำบัดรักษาด้วยกลิ่นหอมเป็นอีกหนึ่งวิธีที่ช่วยให้คุณรู้สึกผ่อนคลาย ลองใช้น้ำมันที่สกัดจากเสจ ลาเวนเดอร์ หรือดอกกุหลาบ การเปลี่ยนแปลงของฮอร์โมนจะส่งผลต่ออารมณ์ของคุณในช่วงที่มีรอบเดือน เช่น คุณอาจรู้สึกเศร้า กังวล หรือหงุดหงิดกับสถานการณ์ต่างๆ ที่โดยปกติแล้วไม่มีผลกระทบใดๆ กับคุณ จำไว้ว่าเมื่อคุณรู้สึกอารมณ์เสียกับสิ่งใดก็ตาม อารมณ์ที่แสดงออกมาของคุณอาจเกิดขึ้นเนื่องจากฮอร์โมนและไม่ใช่ความรู้สึกที่แท้จริงของคุณ ดังนั้น ในระหว่างที่มีประจำเดือน คุณอาจจำเป็นต้องหลีกเลี่ยงการตัดสินใจครั้งใหญ่หรือสถานการณ์ขัดแย้งต่างๆ  คุณอาจจดบันทึกอารมณ์ความรู้สึกของคุณในแต่ละวันในระหว่างที่มีประจำเดือนเพื่อสังเกตดูว่าคุณรู้สึกเศร้าหรือกังวลมากกว่าปกติในช่วงที่มีรอบเดือนหรือไม่ หากคุณพบว่าตัวเองมีอารมณ์แปรปรวนอย่างรุนแรงหรือมีความคิดใดๆ เกี่ยวกับการทำร้ายตัวเอง ควรปรึกษาแพทย์โดยทันที คุณอาจกำลังเผชิญกับกลุ่มอาการรุนแรงก่อนมีประจำเดือน (Premenstrual Dysphoric Disorder) ที่มีผลกระทบต่ออารมณ์ความรู้สึกของคุณอย่างรุนแรง ควรเปลี่ยนผ้าอนามัยทุกๆ 3-6 ชั่วโมง ส่วนผ้าอนามัยแบบสอดควรเปลี่ยนทุกๆ 4-6 ชั่วโมง อย่าใช้ผ้าอนามัยนานเกิน 8 ชั่วโมงเพราะจะทำให้โอกาสเสี่ยงในการเกิดกลุ่มอาการท็อกซิกช็อก (Toxic Shock Syndrome (TSS)) สูงยิ่งขึ้น อย่างไรก็ตาม หากเลือกใช้ถ้วยอนามัย คุณสามารถทิ้งไว้ได้นานกว่า 12 ชั่วโมง ทั้งยังเป็นตัวเลือกที่เป็นมิตรต่อสิ่งแวดล้อมอีกด้วย การหมั่นเปลี่ยนผ้าอนามัยจะช่วยให้คุณรู้สึกสดชื่นและมั่นใจได้ว่าประจำเดือนจะไม่ซึมเปื้อน  คุณอาจต้องเปลี่ยนผ้าอนามัยบ่อยมากขึ้นหากประจำเดือนของคุณมามากหรือในช่วง 2-3 วันแรกของรอบเดือน กลุ่มอาการท็อกซิกช็อกเป็นอาการติดเชื้อที่มีความรุนแรงและเป็นอันตรายถึงชีวิต หากคุณเริ่มมีผื่นคันที่ดูคล้ายกับอาการไหม้แดดโดยเฉพาะอย่างยิ่งตรงบริเวณฝ่ามือหรือฝ่าเท้า ไข้สูง ความดันโลหิตต่ำ หรืออาเจียน ควรปรึกษาแพทย์โดยทันที สาวๆ หลายมักกังวลเกี่ยวกับรอบเดือนที่กำลังจะมาและคิดว่าประจำเดือนเป็นสิ่งที่ต้องทนทรมานให้ผ่านไป ในช่วงที่คุณมีประจำเดือน ฮอร์โมนในสมองของคุณจะเกิดการเปลี่ยนแปลงและส่งผลต่ออารมณ์ของคุณ แต่คุณยังคงสามารถเปลี่ยนแนวคิดเกี่ยวกับประจำเดือนได้ ลองคิดว่าประจำเดือนเป็นสัญลักษณ์ของความเป็นผู้หญิงและเป็นเรื่องธรรมชาติที่สาวๆ ทุกคนหลีกเลี่ยงไม่ได้ การมีประจำเดือนครั้งแรกเป็นสัญญาณที่บอกถึงของการเข้าสู่วัยสาวของเด็กหญิง หากคุณมองว่าการมีประจำเดือนเป็นเรื่องที่น่ายินดี คุณก็จะเลิกกังวลและพร้อมที่จะรับมือกับประจำเดือนที่กำลังจะมาแล้ว การจดบันทึกรอบเดือนไม่เพียงแจ้งเตือนให้คุณรู้เมื่อประจำเดือนใกล้มา แต่ยังช่วยให้คุณสามารถคำนวณช่วงเวลาไข่ตกและช่วยเวลาที่พร้อมตั้งครรภ์ได้อีกด้วย เนื่องจากประจำเดือนที่มาโดยไม่ได้คาดคิดอาจทำให้คุณรู้สึกยังไม่พร้อมและเครียดได้ คุณสามารถจดบันทึกรอบเดือนตั้งแต่วันแรกของการมีประจำเดือนจนถึงวันสุดท้ายได้ในปฏิทิน ไดอารี่ หรือแอพพลิเคชั่นบนมือถือของคุณ  มีแอพพลิเคชั่นสำหรับจดบันทึกรอบเดือนและแจ้งเตือนเมื่อประจำเดือนใกล้มามากมายให้ดาวน์โหลดมาใช้งาน เช่น Strawberry Pal หรือ Clue จำไว้ว่าในปีแรกของการมีประจำเดือนนั้น ประจำเดือนมักจะมาไม่ปกติหรือขาดไปเฉยๆ ซึ่งถือเป็นเรื่องปกติและไม่น่ากังวลใดๆ อย่างไรก็ตาม หลังจากที่ผ่านปีแรกไปแล้ว ประจำเดือนของคุณก็จะเริ่มมาสม่ำเสมอและสามารถจดบันทึกได้ง่ายยิ่งขึ้น รอบเดือนของสาวๆ แต่ละคนนั้นจะแตกต่างกันไป โดยปกติแล้วรอบเดือนจะอยู่ที่ประมาณ 21-35 วันและช่วงเวลาที่มีประจำเดือนในแต่ละครั้งจะนานประมาณ 2-7 วัน โดยประจำเดือนของคุณอาจมาปกติและไม่คลาดเคลื่อนในแต่ละเดือนหรืออาจมาไม่สม่ำเสมอก็ได้  การจดบันทึกรอบเดือนเป็นสิ่งสำคัญอย่างยิ่งหากคุณมีกิจกรรมทางเพศ เพราะการจดบันทึกรอบเดือนจะช่วยให้คุณสามารถคำนวณช่วงเวลาไข่ตกของคุณ ซึ่งเป็นสิ่งที่ควรรู้เมื่อคุณหลีกเลี่ยงการตั้งครรภ์หรือต้องการจะตั้งครรภ์ พกผ้าอนามัยหรือแผ่นอนามัยไว้ในกระเป๋าหรือในรถไว้เสมอ เมื่อประจำเดือนมาโดยไม่ทันตั้งตัวและคุณไม่สามารถหาผ้าอนามัยได้ในขณะนั้น คุณก็ยังคงมีผ้าอนามัยไว้ใช้ในยามฉุกเฉิน โดยเฉพาะอย่างยิ่งหากประจำเดือนของคุณมาไม่ปกติและไม่สามารถบอกได้อย่างแน่ชัดว่าประจำเดือนครั้งต่อไปจะมาเมื่อไหร่ คุณอาจพกผลิตภัณฑ์สำหรับผู้หญิงไว้หลายๆ ชิ้น เพื่อที่คุณจะได้แบ่งให้สาวๆ คนอื่นเมื่อพวกเธอต้องการ ในช่วงระหว่างการตกไข่ที่เกิดขึ้น 12-16 วันก่อนที่ประจำเดือนจะเริ่มมาเป็นช่วงที่ร่างกายของคุณกำลังเตรียมพร้อมสำหรับการตั้งครรภ์ ร่างกายของคุณจะสร้างฮอร์โมนขึ้นมา 2 ชนิดคือโปรเจสเตอโรนและเอสโตรเจน ซึ่งเป็นฮอร์โมนที่มีบทบาทสำคัญในการกระตุ้นร่างกายให้พร้อมสำหรับการตั้งครรภ์ และในระหว่างนี้ การเผาผลาญพลังงานของร่างกายจะเพิ่มสูงขึ้น ร่างกายของคุณจึงจำเป็นต้องได้รับแคลอรี่เพิ่มขึ้นกว่าปกติ พยายามทานอาหารที่อุดมไปด้วยธาตุเหล็กเพื่อชดเชยธาตุเหล็กที่สูญเสียไปทั้งก่อนและระหว่างการมีประจำเดือน  เนื้อสัตว์ ถั่ว เลนทิล ไข่ และผักใบเขียวล้วนเป็นอาหารที่อุดมไปด้วยธาตุเหล็ก พยายามทานอาหารที่อุดมไปด้วยธาตุเหล็กในช่วงที่มีประจำเดือนเพื่อช่วยบรรเทาอาการต่างๆ ที่เกิดขึ้นในระหว่างการมีประจำเดือน เช่น ความเหนื่อยล้าหรือตะคริว  วิตามินซีมีส่วนช่วยกระตุ้นร่างกายในการดูดซึมธาตุเหล็ก ดังนั้นคุณจึงควรทานอาหารที่มีวิตามินซีสูงเพิ่มมากขึ้น เช่น ส้ม พริกหยวก และผักเคล
ดื่มน้ำให้มาก. ทานยาแก้ปวด. บรรเทาอาการปวดเกร็งด้วยความร้อน. ปรับเปลี่ยนการทานอาหาร. รับมือกับอาการคลื่นไส้. พยายามเคลื่อนไหวร่างกาย. ปรึกษาแพทย์หากไม่สามารถหยุดยั้งอาการได้. พักผ่อนให้เพียงพอ. เลือกเสื้อผ้าที่สวมใส่สบาย. สวมกางเกงชั้นในที่เหมาะสม. มองหาวิธีการผ่อนคลาย. ทบทวนถึงการแปรปรวนของอารมณ์ในระหว่างที่มีประจำเดือน. เปลี่ยนผ้าอนามัยทุกครั้งตามความจำเป็น. ปรับเปลี่ยนแนวคิดเกี่ยวกับประจำเดือน. จดบันทึกรอบเดือน. พกผลิตภัณฑ์สำหรับผู้หญิงไว้ตลอดเวลา. ทานอาหารที่อุดมไปด้วยธาตุเหล็ก.
https://www.wikihow.com/Deal-With-Your-Period https://www.wikihow.com/Deal-With-Your-Period https://www.wikihow.com/Deal-With-Your-Period
Minimizing Pain and Discomfort Caring for Yourself Preparing for Your Period